Len kan nog nie vrae antwoord – OpodLen Cloete. (Foto: Facebook / Len Cloete) Die beseerde Len Cloete het nog nie genoegsaam herstel dat hy vrae kan beantwoord oor wat die noodlottige aand van die skietery in Muldersdrift gebeur het nie, sê die onafhanklike polisieondersoekdirektoraat (Opod). “Sy toestand het wel ŉ bietjie verbeter en hy is nou in staat om self asem te haal en sy oë nou en dan oop te maak,” het Grace Lange, woordvoerder van Opod, gesê. Maroela Media het Vrydag berig dat Cloete vir die eerste keer in meer as ŉ maand sy bewussyn herwin het. Langa sê Opod win advies van Cloete se dokters in oor wanneer die regte tyd sal wees om met Cloete te gesels en sy verklaring af te neem. “Ons sal wag totdat dit vir hom moontlik is om te onthou en te verduidelik presies wat die dag van die skietery gebeur het. Ons wil nie druk op hom plaas nie, aangesien wat ook al hy sê onder eed sal wees en in ŉ hof gebruik sal word. Ons moet dus geduldig wees,” het Langa gesê. Die Cloete-egpaar was op die betrokke dag in November saam met twee vriende by die Misty Hills-gastehuis toe ŉ argument tussen hulle en die bestuur van die gastehuis ontstaan het. Die polisie se hulp is ingeroep. Cloete is in dié kamer ten aanskoue van sy vriende en polisie geskiet nadat hy self ook ŉ vuurwapen rondgeswaai en op die polisiebeamptes geskreeu het.